Partibrejkers

Ij Partibrejkers (prononsia: Partibrèichers) a son un-a dle bande pì arnomà ëd ròch sèrb e a rivo da Belgrad, a l'ero già motobin famos anco' dij temp dla Jugoslavia. 

A l'é malfé buté la mùsica ch'a son-o ant na categorìa precisa, për via ch'a l'han pijàit dj'anfluss motobin diferent, pr'esempia jë Stooges, j'MC5, ij prim Rolling Stones ò ij New York Dolls. Tut sossì a l'han condilo con na bela dòse ëd blues, rhythm-and-blues (col dj'agn 1950 1960) e rock'n'roll  clàssich. 

 Stòria 
Ij Partibrejkers a son formasse dël 1982 e a l'han publicà sò prim àlbum dël 1985, con na formassion a doe ghitare, batarìa e vos, (sensa bass). Coma produtor a l'avìo Koja dëj Disciplina kičme. Col temp a l'han cambià vàire formassion, e coma element fiss dla banda a son sempe sta-ie Zoran "Cane" Kostić (vos) e Nebojša "Anton" Antonijević (ghitara). A l'han sempe avù gran sucess con la crìtica musical, e fin-a al dì d'ancheuj a son restà motobin popolar antra 'l pùblich ëd tuta la veja Jugoslavia. Sòn nen mach për via ëd soa mùsica, ma ëdcò për sò travaj contra la guèra ant ël proget Rimtutituki.

Ij musicista dij Partibrejkers a son mai stàit tocà dal regim, gnanca ant ij moment quand a fasìo soa crìtica pì dura, miraco për via dla gran massa ëd giovo ch'as tiravo dapress. Antra ij test pì ampegnà contra la guèra e a la degenerassion dël sistema dl'anformassion pùblica a-i é miraco col dla canson Hipnotisana gomila (Banda d'ipnotisà). 

 Discografìa 
Sìngoj
Hiljadu godina/Večeras (Mila agn/Sta neujt) (Jugoton) 1984

 Àlbum an studio 
Partibrejkers I (Jugoton) 1985. (arstampà peui da Hi-Fi Centar 1999.)
Partibrejkers II (Jugodisk) 1988.
Partibrejkers III (Jugodisk) 1989.
Kiselo i slatko (Brusch e doss) (PGP RTS/B92) 1994.
Ledeno doba (L'era dla giassa) (ZMEX) 1997.
Gramzivost i pohlepa (Avidità e veuje) (HI-FI Centar) 2002.
Sloboda ili nista (Libertà ò gnente) (PGP RTS) 2007.

 Àlbum dal viv 
Zabava još traje - live (La festa a l'é anco' an camin ch'a va - dal viv) (Sorabia Disc) 1992.

 Antologìe 
Najbolje od najgoreg (Ël mej dël pes) - (MuSicLand) 1996.
San i java (Seugn e realtà) - (HI-FI Centar) 1999.

 Video 
Poslednji dani slobode (J'ùltim dì da lìber) - Live at KST Jun 1991 (VC B92) 1996 

 Anliure esterne 
sò sit
vàire registrassion da "Gramzivost i Pohlepa"

Categorìa:Formassion musicaj dla Serbia
Categorìa:Formassion musicaj rock